## **God kvinnehelse for alle kvinner i alle livets faser**

# Vedtatt av Nmf’s Landsstyre 16. oktober 2022, Oslo

I flere år har media florert av historier av kvinner som opplever å ikke bli tatt på alvor eller få tilstrekkelig informasjon om kvinnesykdommer. Kvinner får sjeldnere riktig diagnose ved hjerteinfarkt, flere kvinner er uføre og gjennomsnittlig tid for diagnostisering av endometriose er 5 år, et tall som ikke har vist tegn til bedring de siste 20 årene (Moen, Majak, Ringen, & Veddeng, 2021)

Det forrige offentlige utvalget for kvinnehelse kom med sin rapport i 1999, med flere konkrete anbefalinger for hvordan og hvorfor kvinnehelse måtte settes høyere på agendaen. Noen av disse tiltakene har blitt fulgt opp, mange ikke, og det var derfor på høy tid med et nytt utvalg, som ble oppnevnt 5.mars 2021. Blant hovedutfordringene som ble kartlagt i 1999 var den lave andelen av kvinner i kliniske studier på behandling, et problem som vedvarer i dag (Sundby et al., 1999). Nylig publiserte Folkehelseinstituttet (FHI) en kartlegging av forskning på kvinnehelse, der et sentralt resultat er at det spesielt er mangel på forskning på jenter og eldre kvinner (Vist et al., 2022).

I et internasjonalt perspektiv er kvinners helse underprioritert, med store konsekvenser. Mødremortaliteten er svært høy i mange land, og har noen steder økt de siste årene med pandemi. Menstruasjon og seksualitet er fremdeles tabu i mange land, og det rår alvorlige misforståelser og stigmatisering knyttet til dette globalt, men også i Norge (Østborg, 2019). 45% av alle aborter gjennomføres ikke på en trygg måte.

Utrygge aborter fører til 5-13% av den totale mødredødeligheten i verden. (Leigland, 2022)

Samtidig har også sammensetningen av norske kvinner endret seg. Vi har flere kvinner med minoritetsbakgrunn, med komplekse utfordringer der et norsk helsevesen ikke alltid har nødvendig kompetanse for å gi tilfredsstillende behandling. Fødetilbudet til landets fødende er stadig under press, og ventetiden for time hos gynekolog i det offentlige helsevesenet er lang. Sosiale ulikheter i helse blir bragt fram av at kvinner av lavere sosioøkonomisk status har dårligere tilgang på hjelp fra gynekolog, da mange ikke har økonomi til å søke hjelp i det private tilbudet.

Det anerkjennes at kvinner verden over har høyere forventet levealder enn menn, og at det også er store utfordringer knyttet til menns helse som skal ha fokus. Likevel er det på kvinnehelse det store forskningsgapet ligger. Det mangler kunnskap både på sykdommer som bare rammer kvinner, men også på sykdommer som rammer alle, og der man har mer kunnskap om hvordan menn blir rammet enn kvinner. At man vet mindre om medikamenter sin effekt hos kvinner gir potensielt dårligere behandling og flere bivirkninger til kvinner for en rekke mer eller mindre alvorlige tilstander. Dårlig kvinnehelse har stor innvirkning på likestilling, kvinners økonomi, levekår, selvstendighet og livskvalitet.

Norsk medisinstudentforening mener:

* Det behøves mer forskning på kvinnehelse, spesielt på de jenter og eldre kvinner der kunnskapshullet er stort.
* Norske myndigheter må sikre kvinners rett til god fødselsomsorg over hele landet.
* Norske myndigheter må jobbe målrettet for å utføre tiltak som foreslås av Kvinnehelsekommisjonens arbeid som blir publisert mars 2023.
* Kvinners rett til seksuell og reproduktiv helse må sikres globalt.
* Det må opprettes kompetansesentre for kvinnesykdommer med høy prevalens.
* Undervisningen om prevensjon, menstruasjon og kvinnehelse i skolen må få rom slik at jenter har kunnskap om egen helse tidlig.
* Medisinstudenter må lære om de potensielle forskjellene i diagnostikk og behandling mellom kvinner og menn.
* Tiltak for å bedre kvinnehelsen må fokusere på å utbedre sosiale ulikheter i helse hos kvinner, og kompetansen på kvinnehelseutfordringer for kvinner med innvandringsbakgrunn må bedres.
* Norsk bistand må prioritere tiltak for bedre kvinnehelse som et tiltak for likestilling og for å nå FNs bærekraftsmål.

Referanser:

Moen, M. H., Majak, G. B., Ringen, I. M., & Veddeng, A. (2021). Se opp for endometriose. *Tidsskrift for Den norske legeforening*.

Østborg, T. (2019). Menstruasjon, skam og kvinnehelse. *Tidsskrift for Den norske legeforening*.

Sundby, J., Bomnes, H., Eskild, A., Haukland, S., Johansen, S., & Oftung, K. (1999). Kvinners helse i Norge. *NOU: Norges offentlige utredninger. Oslo: Statens forvaltningstjeneste*.

Vist, G. E., Hestevik, C. H., Forsetlund, L., Hval, G., Underland, V., Kucuk, B., & Kirkehei, I. (2022). Forskningskart om behandling av sykdommer hos kvinner.

Leigland L. E. (2022).

FN-rapport: Verden svikter kvinner og jenter.

Tilgjengelig fra: <https://www.fn.no/nyheter/fn-rapport-verden-svikter-kvinner-og-jenter>